Boek: Diepsee – 'n Keur uit die verhale van E. Kotze | Maroela Media
Daar is verlate soutpanne waar mense ná jare se saamwoon mekaar eindelik leer ken; wraaksugtige vuurgeeste wat besweer moet word en huwelikspaaie vol duwweltjies om te bewandel; 'n jong man wat vreemde draaie op land en see loop om die Nagmaalvieringe te kan bekostig.
Die swaar lot van vroue en kinders in dié onherbergsame wêreld, in 'n tyd toe die beskawing nog ver kon voel, word subtiel en treffend geteken. So ook die swaarkry van 'n vissermanslewe, maar altyd met die oog ook op die mooie, die humoristiese. Die unieke landskap is aan dié verteller en mensekenner so intiem bekend dat die leser moeiteloos saamreis daarheen.
E. Kotze is gebore op 'n plaas aan die Bergrivier. Sy word groot aan die Weskus, waar haar pa 'n ingenieur by die kreeffabriek was. In 1954 trou sy met die skipper Willie Kotze, wie se vertellings oor ervarings op land en see aanleiding gee tot haar eerste bundel kortverhale, Halfkrone vir die Nagmaal (1982). Later volg die bundels Silt van die aarde (1986), Halwe hemel (1992), Waterwyfie (1997), Slag van die breekbrander (2000) en Die wind staan oos (2007), sowel as twee gewilde romans, Toring se baai (2009) en Hoogty (2011). Kotze woon in 'n aftreeoord in Kaapstad.
Ek Sal graag Ballade Vir 'n enkeling wou lees. Verder lees ek baie grrag boeke van Jaco Thom. Een wat baie uitstaan was "Die Hemelbodes" van Jaco Thom.